# Edward Norton

| Edward Norton
 |
| --- |
|  na Gen Art Film festivalu pred premijeru filma *The Illusionist* |
| Rođen/a
 | Edward Harrison Norton 18. augusta 1969.  (1969-08-18) Boston
 |
| Zanimanje
 | glumac, producent, scenarist, režiser
 |
| Period aktivnosti
 | 1994—
 |
|

| proširiOsvojene nagrade
 |
| --- |
| Zlatni globus
 |
| **Najbolji sporedni glumac u filmu** 1997 *Primal Fear* |
| Ostale nagrade
 |
| **Nagrada LAFCA za najboljeg sporednog glumca** 1996 *Everyone Says I Love You*; *Primal Fear*; *The People vs. Larry Flynt* **Nagrada NBR za najboljeg sporednog glumca** 1996 *Everyone Says I Love You* |

 |

**Edward Harrison Norton** (Boston, 18. kolovoza 1969.) američki je filmski glumac i redatelj, dobitnik Zlatnoga globusa te dviju nominacija za prestižnu nagradu Oscar. Najpoznatije uloge ostvario je u filmovima *Iskonski strah*, *Generacija X* i *Klub boraca*.

## Rana mladost

Edward Norton je rođen u Bostonu (Massachusetts), a odrastao u Columbiji (Maryland). Njegova majka Robin, učiteljica engleskoga jezika, umrla je 1997. od tumora na mozgu, a otac Edward James bio je državni tužitelj za vrijeme predsjednika Cartera. Majčin otac, James W. Rouse, kao građevinski inženjer sudjelovao je u dizajniranju samoga grada Columbije te nekoliko građevina u Bostonu, Baltimoreu i Norfolku.

Američki glumac ima mlađu braću: sestru Molly i brata Jamesa. Zajedno s Jamesom je od 1981. do 1985. godine pohađao glumački kamp *Pasquaney* u Hebron New Hampshireu. Godine 1984. osvojio je glumački kup, a kasnije se vratio u kamp kao kazališni redatelj.

Pohađao je sveučilište Yale, gdje je stekao, osim glumačkog, i iskustvo u kazališnoj produkciji. Diplomirao je povijest 1991. godine, a zatim se zaposlio u djedovoj građevinskoj tvrtki *Enterprise Foundation* u japanskoj Osaki.

## Karijera

Preselivši se u New York, Norton započinje glumačku karijeru u Off-Broadway kazalištu. Tamo zapažen dobiva svoje prve filmske uloge, uglavnom mračnih i grotesknih likova. Veliki proboj ostvaruje 1996. ulogom Aarona Stamplera u filmu *Iskonski strah*. U glavnoj se ulozi našao Richard Gere, a Norton je, nakon što je Leonardo DiCaprio odbio ulogu, prošao na audiciji između 2000 prijavljenih kandidata. Tada 27-godišnji Norton za prikaz poremećenoga mladića optuženog da je počinio teško ubojstvo osvaja Zlatni globus te nominaciju za Oscara u kategoriji najboljega sporednog glumca. Ubrzo su filmske ponude počele pljuštati sa svih strana. Iste je godine zaigrao u filmovima *Svi kažu volim te* Woodyja Allena te *Narod protiv Larryja Flinta*.

Za ulogu neonacista u *Generaciji X* iz 1998. godine morao je pravilnom vježbom i prehranom dobiti čak 15 kilograma u mišićima, no nije ih zadržao nakon završetka snimanja. Ta mu je uloga priskrbila nominaciju za Oscara za najboljega glumca. Iste godine snimio je i film o pokeraškom maheru pod nazivom *Kockari*, u kojemu glumi s Mattom Damonom, a u maloj se ulozi pojavljuje i naš Goran Višnjić.

Osim uloge skinheada u *Generaciji X*, Nortonova najpoznatija uloga svakako je ona u *Klubu boraca* iz 1999. Film je adaptacija vrlo cijenjenoga istoimena romana Chucka Palahniuka, a majstorski ga je režirao David Fincher ( *Alien 3*, *Igra*, *Sedam*, *Zodijak*). U njemu Nortonu glumačko društvo prave Brad Pitt i Helena Bonham Carter.

Nedugo nakon terorističkoga napada na Svjetski trgovački centar u New Yorku Edward Norton snima *25. sat* redatelja Spikea Leeja. U njemu pratimo posljednji dan na slobodi osuđenoga dilera drogom. Cijeli je film u ozračju *11. rujna*, a jedan od glavnih likova živi u skupocjenome njujorškom stanu s pogledom na zgarište (američki naziv: *Ground Zero*). Filmska kritika ga je dobro prihvatila.

U *Kraljevstvu nebeskom*, također visoko ocijenjenom po mišljenju struke, tumači gubavoga kralja u Jeruzalemu, a 2006. godine nastupa u ulozi mađioničara u nezavisnome filmu *Iluzionist*, koji je premijeru doživio na Filmskome festivalu Sundance.

Redateljski debi ostvaruje 2000. godine filmom *Vjeruj u ljubav*, u kojemu je i producent i jedan od glavnih glumaca. Radio je kao producent i na filmovima *25. sat*, *Down in the valley*, *Oslikani veo*, *Pride and glory* te *Motherless Brooklyn* (u kojemu je i redatelj i scenarist). Godine 2008. pojavljuje se u ulozi Brucea Bannera, odnosno u nastavku o zelenome superjunaku *Hulku*, u čijoj se ekranizaciji našao i u ulozi scenarista.

## Privatni život

Edward Norton ima dozvolu privatnoga pilota, o čemu je razgovarao s Davidom Lettermanom u njegovoj emisiji *The Late Show with David Letterman*.

Poznat je i po društvenom aktivizmu: sudjeluje na projektima zaštite okoliša putem obnovljivih izvora energije te ulaže novac u poboljšanje životnoga standarda zajednica s malim prihodima.

Što se ljubavnoga života tiče, od 1996. do 1999. je hodao s kontroverznom pjevačicom Courtney Love, suprugom pokojnoga Kurta Cobaina, a zatim do 2003. godine s Meksikankom Salmom Hayek. S obje se zaručio, ali i prekinuo zaruke. Trenutačno je u vezi s producenticom Shaunom Robertson.

## Filmografija

### Glumac

| Godina | Naslov | Uloga | Bilješke
 |
| --- | --- | --- | --- |
| 1996. | *Primarni strah* | Aaron Stampler |  |
| *Narod protiv Larryja Flynta* | Alan Isaacman |  |
| *Svi kažu volim te* | Holden Spence |  |
| 1998. | *Kockari* | Lester 'Worm' Murphy |  |
| *Generacija X* | Derek Vinyard |  |
| 1999. | *Klub boraca* | Pripovjedač |  |
| 2000. | *Vjeruj u ljubav* | Otac Brian Finn | Redatelj i producent
 |
| 2001. | *Pljačka* | Jack Teller |  |
| 2002. | *Smrt Smoochyju* | Sheldon Mopes/Smoochy the Rhino |  |
| *Frida* | Nelson Rockefeller | nepotpisan
 |
| *Crveni zmaj* | Will Graham |  |
| *25. sat* | Monty Brogan | Producent
 |
| 2003. | *Dobar posao u Italiji* | Steve Frazelli |  |
| 2004. | *National Geographic's Strange Days on Planet Earth* | Domaćin |  |
| 2005. | *U dolini* | Harlan | Producent
 |
| *Kraljevstvo nebesko* | Baldwin IV. | nepotpisan
 |
| 2006. | *Iluzionist* | Eisenheim |  |
| *Oslikani veo* | Walter Fane | Producent
 |
| 2008. | *Nevjerojatni Hulk* | Bruce Banner | Scenarist
 |

### Redatelj

| Godina | Naslov
 |
| --- | --- |
| 2000. | *Vjeruj u ljubav* |

### Producent

| Godina | Naslov
 |
| --- | --- |
| 2000. | *Vjeruj u ljubav* |
| 2006. | *U dolini* |
| *Oslikani veo* |

## Priznanja

### Osvojene nagrade

* **Zlatni globusi**
	+ 1997. - osvojio Zlatni globus za najboljega sporednog glumca u *Iskonskome strahu*
* **Nagrade Društva filmskih kritičara Bostona**
	+ 1996. - osvojio nagradu za najboljega sporednog glumca u filmovima *Narod protiv Larryja Flinta*, *Iskonski strah* i *Svi kažu volim te*
* **Nagrade Udruženja filmskih kritičara Chicaga**
	+ 1997. - osvojio nagradu u kategoriji najveće glumačke nade za filmove *Iskonski strah*, *Narod protiv Larryja Flinta* i *Svi kažu volim te*
* **Nagrade Floridskog kruga filmskih kritičara**
	+ 1997. - osvojio nagradu za najboljega sporednog glumca u filmovima *Iskonski strah*, *Narod protiv Larryja Flinta* i *Svi kažu volim te*
* **Nagrade Kruga filmskih kritičara Kansas Cityja**
	+ 1997. - osvojio nagradu za najboljega sporednog glumca u *Iskonskome strahu*
* **Nagrade Udruženja filmskih kritičara Los Angelesa**
	+ 1996. - osvojio nagradu za najbolju sporednu ulogu u filmovima *Svi kažu volim te*, *Narod protiv Larryja Flinta* i *Iskonski strah*
* **National Board of Review**
	+ 1996. - osvojio nagradu za najbolju sporednu ulogu u *Svi kažu volim te*
* **Nagrade Društva filmskih kritičara San Diega**
	+ 2006. - osvojio Posebnu nagradu za filmove *Iluzionist*, *Oslikani veo* i *Down in the Valley*
* **Nagrade Sant Jordi**
	+ 2004. - osvojio nagradu za najboljega stranog glumca (Mejor Actor Extranjero) za *25. sat*
* **Nagrade Satellite**
	+ 1999. - osvojio nagradu Golden Satellite za najboljega glumca u drami u *Generaciji X*
* **Nagrade Društva filmskih kritičara Teksasa**
	+ 1996. - osvojio nagradu za najboljega sporednog glumca u filmovima *Narod protiv Larryja Flinta* i *Iskonski strah*
* **Nagrade Udruženja jugoistočnih filmskih kritičara**
	+ 1999. - osvojio nagradu za najboljega glumca u *Generaciji X* i *Kockarima*
	+ 1997. - osvojio nagradu za najboljega sporednog glumca u filmovima *Iskonski strah*, *Narod protiv Larryja Flinta* i *Svi kažu volim te*
* **Milanski ulični filmski festival**
	+ 2000. - osvojio nagradu Street za najbolji film *Vjeruj u ljubav*

### Nominacije

* **Akademijine nagrade**
	+ 1999. - nominiran za nagradu Oscar u kategoriji najboljega glumca u filmu *Generacija X*
	+ 1997. - nominiran za Oscara u kategoriji najboljega sporednog glumca u filmu *Iskonski strah*
* **Nagrade Akademije za znanstvenu fantastiku, fantastiku i horor filmove**
	+ 1999. - nominiran za nagradu Saturn u kategoriji najboljega glumca u *Generaciji X*
	+ 1997. - nominiran za nagradu Saturn u kategoriji najboljega sporednog glumca u filmu *Iskonski strah*
* **Nagrade BAFTA**
	+ 1997. - nominiran za nagradu BAFTA u kategoriji najboljega sporednog glumca u filmu *Iskonski strah*
* **Nagrade Blockbuster Entertainment**
	+ 2000. - nominiran u kategoriji najboljeg akcijskog para za film *Klub boraca* (zajedno s Bradom Pittom)
* **Nagrade Udruženja filmskih kritičara Chicaga**
	+ 1999. - nominiran za najboljega glumca u *Generaciji X*
* **Nagrade Chlotrudis**
	+ 1999. - nominiran u kategoriji najboljega glumca u *Generaciji X*
* **Nagrade Independent Spirit**
	+ 2007. - nominiran za najbolju vodeću mušku ulogu u filmu *Oslikani veo*
* **Filmske nagrade MTV-ja**
	+ 2000. - nominiran za najbolju tučnjavu u *Klubu boraca* (u sceni gdje sam sebe tuče)
	+ 1997. - nominiran u kategoriji najboljega negativca u *Iskonskome strahu*
* **Nagrade Društva internetskih filmskih kritičara**
	+ 2000. - nominiran za najboljega glumca u *Klubu boraca*
	+ 1999. - nominiran za najboljega glumca u *Generaciji X*
* **Nagrade Satellite**
	+ 2005. - nominiran za najboljega sporednog glumca u drami za *Kraljevstvo nebesko* (nagrada Satellite)
	+ 2003. - nominiran za najboljega glumca u drami za *25. sat* (nagrada Golden Satellite)
	+ 2001. - nominiran za najboljega glumca u komediji ili mjuziklu za *Vjeruj u ljubav* (Golden Satellite)

## Vanjske veze

* Edward Norton na Internet Movie Database
* Edward Norton na Rotten Tomatoes
* Edward Norton Information Page Arhivirano 2007-01-04 na Wayback Machine-u